\**Iepriekšējā plāna periodā veikto tūrisma un tūrisma infrastruktūras pasākumu izvērtējums**

|  |  |  |  |  |
| --- | --- | --- | --- | --- |
| Nr.p.k. | Apsaimniekošanas pasākums | Ieviesējs | Apsaimniekošanas pasākuma īstenošanas laiks un regularitāte | Apsaimniekošanas efektivitāte |
| A1 | *Tūrisma taku izveidošana un labiekārtošana* | DAP, LVM | 2012.gadā LVM izveidojuši 850m garu pastaigu taku (koka laipas, masīvkoka soliņi, atkritumu tvertnes). Taka sākas netālu no Brīvdabas muzeja un aizved līdz pludmalei un uz otru pusi – līdz daudzdzīvokļu mājām.  Laikā no 25.08.2010. – 26.08.2014. Dabas aizsardzības pārvalde (DAP) realizējusi Eiropas Savienības (ES) Kohēzijas fonda projektu[[1]](#footnote-1),kura ietvaros izveidota jauna pastaigu taka ~ 2km garumā, vairākās esošajās takās segums uzlabots ar šķembām un granti, izveidoti vairāki jauni informācijas stendi, skatu platformas un atpūtas soliņi.  LIFE projekta ietvaros Pašvaldības veiktā tūrisma taku, veloceliņa, kā arī noeju uz jūru izveide DP teritorijā. (infr.objektu slānis (līnijas), objekts Nr 98) | Taka ir izveidota kvalitatīvi, tiek regulāri uzturēta un atjaunota. Atkritumu tvertnes tiek regulāri tukšotas. Taka lieliski mazina slodzi uz mežainajām kāpām un veicina antropogēnās slodzes mazināšanos dabas parkā.  Izveidotā taka radīta, lai mazinātu antropogēno slodzi, īpaši uz mežainajām kāpām, un novirzītu apmeklētāju plūsmas pa marķētu maršrutu, mazinot nomīdīšanu un plašu taku tīkla attīstīšanos. Taka ir izveidota kvalitatīvi un pilda savu mērķi. Lai izmērītu apsaimniekošanas pasākuma efektivitāti un izbūvētās infrastruktūras noslodzi, būtu jāveic padziļināts apmeklētāju plūsmas pētījums, kā arī anketēšana.  Projektā izveidotās noejas, kā arī pastaigu tiek aktīvi izmantotas un ir uzturētas labā kārtībā. Viena no takām ir arī oficiāls “Jūrtakas piekrastes gājēju ceļa” posms, marķētas ar zilu marķējumu.[[2]](#footnote-2) |
| A2 | Esošo sabiedrisko tualešu atjaunošana un jaunu tualešu izvietošana | JPD | DP Ragakāpa teritorijā ir maksas (0.25eur) sabiedriskā tualete, izvietota netālu no Brīvdabas muzeja. Otra šāda veida sabiedriskā tualete atrodas ārpus Dabas parka teritorijas, pa pludmali dodoties dzelzceļa stacijas “Lielupe” virzienā, P.Stradiņa ielas pašā sākumā, kā arī pie Lašu ielas 7.  Divas āra biotualetes ir pieejamas arī Jūrmalas Brīvdabas muzeja apmeklētājiem.  Tualetes ēka netālu no 13.līnijas (objekts Nr. 1025 DAP aps. pasākumu slānī) ir slēgta un netiek izmantota tās izbūves vēsturiskajam mērķim, tā nepilda savas funkcijas. | Dabas parkā esošo sabiedrisko tualešu skaits ir neproporcionāls teritorijas apmeklētāju skaitam. Gan tiem, kas ieradušies apmeklēt dabas parku, gan tiem, kas šķērso dabas parka teritoriju, lai dotos uz pludmali rekreatīvos nolūkos. Esošo tualešu efektivitāte ir visai zema, ņemot vērā to skaitu, novietojumu un neesošo informāciju par to atrašanās vietām.  Iepriekšējā dabas aizsardzības plāna infrastruktūras kartē (Nr.8) paredzētās tualetes nav uzstādītas, kā arī nav atjaunotas vēsturiskās tualetes. Jūrmalas pilsētas domei jāapsver pārvietojamo labierīcību izveide aktīvās tūrisma sezonas laikā, novietojot tās netālu no visbiežāk izmantotajām izejām uz jūru. To novietojums būtu jāsaskaņo ar sertificētu sugu un biotopu eksperta viedokli.  Jāatjauno un jāizveido maksas tualete 13.līnijas tuvumā, ņemot vērā šīs vietas lielo noslodzi sezonas laikā. Tā būtu iespēja apmeklēt labierīcības arī dabas takas apmeklētājiem, kas savu gājienu sāk vai beidz pie 13.līnijas.  Visas stacionārās labierīcības ir jānorāda informācijas stendos abos dabas takas galos, kā arī Jūrmalas pilsētas izveidotajos stendos, kas attiecināmi uz dabas parka teritoriju. |
| A4 | Stāvvietu labiekārtošana un informācijas punktu izveide | JPD | No 18.08.2017 līdz: 03.12.2018, piesaistot finansējumu no ES fondiem[[3]](#footnote-3) Tīklu ielā 1, pie Jūrmalas brīvdabas muzeja, atjaunots stāvlaukums. Piecas automašīnu apstāšanās vietas atjaunotas un astoņas stāvvietas izveidotas no jauna, tai skaitā viena apstāšanās vieta automašīnai, kas paredzēta personām ar īpašām vajadzībām.  Divi informācijas punkti un apmācīti darbinieki, kurus bija paredzēts ieviest iepriekšējā dabas aizsardzības plāna realizācijas laikā, nav ieviesti. | Autostāvvietas iekārtotas muzeja apmeklētājiem ērtā vietā, tomēr nav atrisināts stāvvietas jautājums lielajiem autobusiem, kas uz muzeju ved tūristu grupas. Autobusi tiek atstāti pie Vikingu ielas 37 (ielas paplašinājumā), kas ilgtermiņā būtu jāpozicionē kā pamata stāvlaukums dabas parka un muzeja apmeklētājiem, pie muzeja esošās stāvvietas atstājot tikai un vienīgi muzeja apmeklētājiem (atsevišķas mērķgrupas – ģimenes, pensionāri) un cilvēkiem ar īpašām vajadzībām.  Atsaucoties uz muzeja vadītāju, kā arī novērojumiem, apsekojot dabas parka teritoriju, lielākā daļa teritorijas apmeklētāju automašīnu stāvvietā novieto, lai dotos uz pludmali, nevis apmeklētu muzeju.  Vēlamais apsaimniekošanas pasākums formāli ir ieviests, bet savu primāro mērķi nav sasniedzis.  Stāvvietas teritorijas apmeklētājiem būtu jāparedz tālāk, ārpus dabas parka teritorijas, pašā teritorijā neizbūvējot papildus autostāvvietas. Ņemot vērā, ka visu parka un pludmales apmeklētāju, kas ierodas teritorijā ar automašīnu, vajadzības pēc stāvlaukuma apmierināt ir neiespējami, būtu jāparedz vairāku stāvlaukumu izvietošana tālāk no dabas teritorijas. Došanās uz to būtu paredzēta ar kājām vai velosipēdu, bet ne ar auto. Kā alternatīvu var attīstīt autobusu satiksmi, kuru aizmugurē iespējams uzvietot velosipēdus. Šādā veidā samazinot automašīnu slodzi un veicinot zaļas un inovatīvas pilsētas tēlu.  Nav atbalstāma stāvvietas vai citu rekreāciju veicinošu infrastruktūras objektu attīstīšana 36.līnijas ielas daļā un stāvlaukumā, jo šī teritorija piesaista galveno dabas parka un restorāna apmeklētāju plūsmu, no kuriem vairums pārvietojas ar automašīnām, kas īpaši sezonas laikā, rada pārmērīgu antropogēno slodzi. Nepieciešams novirzīt pārmērīgo apmeklētāju slodzi uz citām dabas parka ieejām, kā arī citām pludmales daļām ārpus dabas parka teritorijas.  Tuvākais informācijas punkts atrodas Bražuciemā, ārpus dabas parka teritorijas. Brīvdabas muzejs, kas lieliski varētu kalpot par atbalsta punktu, netiek izmantots šādam mērķim (nav ne saturīgu bukletu, ne pietiekams cilvēkresurss, lai veiktu kvalitatīvu informatīvo darbu un/vai apmeklētāju uzskaiti)/ |
| A5 | Sadzīves atkritumu izvākšana | JPD | Pludmales zonā atkritumu konteineri izvietoti regulāri.  Vietās, kur pieejamas atkritumu tvertnes, vairumā gadījumu tās tiek apsaimniekotas regulāri.  DAP Ragakāpas dabas takā atkritumu tvertnes netiek izvietotas.  LVM dabas takā atkritumu tvertnes izvietotas un iztukšotas regulāri, sezonas laikā – biežāk, pielāgojoties apmeklētāju plūsmas intensitātei. | Apsekojot dabas parku tūrisma sezonas laikā, konstatēts, ka atkritumu izvākšana tiek organizēta ļoti optimāli. Dabas parka teritorijā reti kur manāmi nomesti sadzīves atkritumi. Arī pludmales daļā atkritumi manāmi nebija. Būtu jāapsver viena vai vairāku konteineru izvietošana dabas parka austrumu daļā – pludmalē pie nūdistu pludmales.  Piegružojums var potenciāli rasties DAP dabas takā, jo visas takas garumā nav nevienas atkritumu urnas. Ja netiek izliktas atkritumu urnas, jāizvieto zīmes “Ko ienesi, to iznes” un norāde uz tuvāko atkritumu urnu DP piegulošajā teritorijā.  Apsaimniekošanas efektivitāte ir pietiekama, aktīvās sezonas laikā būtu vēl jāpastiprina sadzīves atkritumu tvertņu izvešanas biežums. |
| A6 | Ģērbtuvju un vasaras nojumju izveide pludmalē | JPD | Ģērbtuves dabas parka teritorijas pludmales daļā ir izvietotas regulāri.  Teritorijā nav izvietotas publiski pieejamas vasaras nojumes. | Teicams ģērbtuvju izvietojums pludmales teritorijā. Tūrisma sezonas laikā ģērbtuves ir labi apmeklētas un teritorijas apmeklētāji atzinīgi novērtē šo JPD iniciatīvu. Būtu ieteicams ģērbtuvēm saglabāt numerāciju, sākot ar ģērbtuvi, kas atrodas vistuvāk Lielupes grīvai un secīgi numurējot tās visā Jūrmalas pilsētas garumā esošajā labiekārtotās pludmales daļā. Tādejādi ģērbtuves kalpotu arī kā orientieris pludmalē tās apmeklētājiem.  Vasaras nojumju izveide nav nepieciešama - tas ir lieks slogs pludmales zonai un apmeklētāji, kuri vēlas patverties ēnā, rada to paši ar līdzi paņemtajiem saulessargiem. Te paveras niša arī vietējiem uzņēmējiem – šādi saulessargi var tikt nodoti īrē teritorijas apmeklētājiem. |
| A7 | Skatu torņu būve |  | Buļļuciema bāka, kurā bija paredzēts izveidot skatu torni, tiek izmantota kā mobilo sakaru bāzes stacija un pilda arī bākas pamatfunkcijas. Skatu tornis dabas parka teritorijā nav izvietots. | Ņemot vērā šī brīža dabas parka apmeklētāju dinamiku (dabas parka/pludmales zonas apmeklētāju apjoms), vajadzība pēc skatu torņa nav aktuāla, kā arī tornis ir izvietots netālu esošajā Mežaparkā. |
| A8 | Ugunskura vietu izveide un apsaimniekošana | JPD | Šādas ugunskura vietas nav izveidotas. Apsekojot teritoriju fiksētas dažas nelegāli izveidotas ugunskuru vietas | Ņemot vērā izteikti sausās vasaras un augsto riska pakāpi, ko rada atklāta uguns šādās teritorijās, ugunskura vietu izveide aktuālajā dabas plānā ir nepieļaujama.  Nelegāli izveidotās ugunskuru vietas ir jālikvidē. |
| D3 | **Sabiedrības informēšana** | | | |
| *D.3.1.* | Informatīva bukleta izdošana |  | Buklets nav izdots | Nelielam bukletam par dabas parku un tajā esošajām vērtībām, kā arī karti un atļauto/aizliegto darbību piktogrammām būtu jātiek izveidotam, un tas jānovieto gan Brīvdabas muzejā, gan 36.līnijā esošajās ēdināšanas iestādēs, gan Jūrmalas TIC un citos tuvumā esošajos TIC (Tukums, Rīga) |
| *D.3.2.* | Dabas aizsardzības plāna kopsavilkuma izdošana |  | Tika izdots(realizēts) | Ieteicams jauno dabas aizsardzības plāna kopsavilkumu digitālā veidā publicēt sabiedrībai pieejamā formā (pdf) un vietā (DAP mājaslapa). |
| *D.3.3.* | Informācijas zīmju izgatavošana un uzstādīšana |  | Jūrmalas pilsētas pašvaldība ir uzstādījusi informācijas zīmes pludmales zonā, nodalot aktīvās un pasīvās pludmales zonas, kā arī nūdistu pludmali. Pie 13.līnijas noejas uz pludmali izvietoti gan kārtības noteikumi pludmalē, gan vispārīga informācija, kas varētu būt aktuāla teritorijas apmeklētājiem.  Informācijas zīmes par dabas parku (ozollapa, dabas parka nosaukums) sastopamas ļoti reti. | Zīmes ir uzstādītas kvalitatīvi, pilda savu mērķi. Būtu ieteicams veidot diskusiju par nūdistu pludmales legalizēšanu un līdz ar to arī ar informācijas zīmēm nosprausto robežu ievietošanu informācijas telpā un arī drukātajos informācijas avotos.  Informācijas zīmes (ozollapa, dabas parka nosaukuma zīme) būtu jāatjauno teritorijas robežpunktos, kā arī jāizvieto pie lielākajām noejām uz jūru, pie vecā veloceliņa, kad tas šķērso parka robežu. |
| *D.3.4.* | Informācija skolām |  | Specifiski pielāgota informācija skolām nav izveidota. | Dabas izglītības centra “Meža māja” piedāvājumā ir gan nodarbības par piekrasti, gan nodarbības izbraukumā, pielāgojoties katras skolas un grupas vajadzībām. Jāaktualizē esošais piedāvājums, popularizējot to skolu vidū, piedāvājot nodarbības vadīt Ragakāpas dabas parkā. |
| *D.3.5.* | Ekskursijas skolēniem |  | Ekskursijas dabā muzeja darbinieku vadībā nenotiek, jo muzejam nav ne pietiekami daudz darbinieku, ne specifisku zināšanu par dabas parka teritoriju. | Ekskursijas, iepriekš vienojoties, varētu vadīt DIC[[4]](#footnote-4) “Meža māja” dabas izglītības speciālisti. |
| *D.3.6.* | Regulāra informācija Jūrmalas avīzē |  | Avīzē ļoti reti, bet parādās informācija par apjomīgiem būvniecības darbiem parka teritorijā (piem., Kohēzijas fonda laipas), paziņojums par dabas parka “Ragakāpa” dabas aizsardzības plāna izstrādes uzsākšanas sanāksmi utml. | Avīzē tiek pasniegta tikai pati svarīgākā informācija, nav ne izglītojošu, ne preventīvas ievirzes rakstu. Lai aktualizētu dabas parkā esošās vērtības, būtu ieteicams vismaz reizi ceturksnī publicēt izglītojošu rakstu vai interviju ar nozares speciālistu. Raksti var tikt veidoti sadarbībā ar DAP Pierīgas administrācijas darbiniekiem. |
| *D.3.7.* | Mājas lapas izveide |  | Mājaslapa nav izveidota. | Informācija par dabas parku ir atrodama vairākās tūrisma interneta vietnēs, kā arī DAP mājaslapā, tūrisma sadaļā. Lai popularizētu dabas parku, DAP vai JPD būtu ieteicams regulāri ievietot informāciju sociālajos tīklos. |
| *D.3.8.* | Informācija par svešajām sugām |  | Buklets par svešajām sugām nav izveidots. Nav informācijas, ka iedzīvotājiem būtu izsūtītas vēstules un bukleti, kā paredzēts dabas aizsardzības plānā. | Informācija par svešajām sugām būtu jāiekļauj informācijas stendā, kas novietots tuvumā kādai no svešajām sugām. Stenda novietošana jāsaskaņo ar botāniķi. |
| *D.3.9.* | Informācijas punkti |  | Informācijas punkti nav izveidoti. Muzeja darbinieki nav apmācīti, bet spēj sniegt pamatinformāciju par dabas parku. | Informācija par Ragakāpas DP jāizvieto gan Brīvdabas muzejā, gan, vienojoties ar 36.līnijas ēdināšanas iestādēm – kādā vai visās iestādēs. Informācija jāpasniedz bukleta veidā. |
| *D.3.10.* | Brīvdabas muzeja darbinieku apmācīšana ekskursiju vadīšanā |  | Muzeja darbinieki nav apmācīti un ekskursijas nevada. | Muzejā nav pietiekams cilvēkresurss, lai vadītu ekskursijas dabas parkā. |

41.tabula. **Iepriekšējā dabas aizsardzības plānā veikto apsaimniekošanas pasākumu izvērtējums**

1. “*Antropogēno slodzi samazinošās un informatīvās infrastruktūras izveide Natura 2000 teritorijās”* [↑](#footnote-ref-1)
2. Jūrtakas gājēju ceļa oficiālā mājas lapa: <http://coastalhiking.eu/lv/tour/facts> [↑](#footnote-ref-2)
3. *Eiropas Jūrlietu un zivsaimniecības fonda pasākuma 43.02 “Sabiedrības virzītas vietējās attīstības stratēģiju īstenošana” 3.mērķa “Dabas resursu un kultūrvēsturiskā mantojuma ilgtspējīga apsaimniekošana un izmantošana” 3.rīcības “Atbalsts zvejas vai jūras kultūras mantojuma saglabāšanai un izmantošanas veicināšanai”* [↑](#footnote-ref-3)
4. Dabas izglītības centra piedāvājums: <https://www.daba.gov.lv/public/lat/vides_izglitiba/dabas_izglitibas_centri/dabas_izglitibas_centrs_meza_maja/> [↑](#footnote-ref-4)